PODMIENKY OBCHODNEJ VEREJNEJ SÚŤAŽE

1. Vyhlasovateľ obchodnej verejnej súťaže:

Názov:


Mesto Stará Turá 

Sídlo:


Gen. M. R. Štefánika 375/63, 916 01 Stará Turá

IČO:


00 312 002 

Štatutárny orgán:
PharmDr. Leopold Barszcz, primátor mesta

Kontaktná osoba:
Mgr. Lenka Galbavá, oddelenie starategického rozvoja a investícií
Kontakt:

032/7461631, 0918 711830, lenka.galbava@staratura.sk
vyhlasuje podľa § 9a ods. 1 písm. a) zákona č. 138/1991 Zb. o majetku obcí v znení neskorších predpisov a § 281 – 288 Obchodného zákonníka v znení neskorších predpisov obchodnú verejnú súťaž o najvhodnejší návrh na uzatvorenie Zmluvy o nájme pozemku za účelom užívania nehnuteľnému majetku vyhlasovateľa
„Prenájom pozemku parc. č. 16861/1 - Papraď“.
2. Špecifikácia predmetu obchodnej verejnej súťaže:

2.1 Predmetom obchodnej verejnej súťaže je prenájom nehnuteľného majetku mesta Stará Turá, a to:

Parcela registra „C“ evidovaná na katastrálnej mape

- pozemok parc. č. 16861/1 – záhrada o výmere 1 462 m2,

ktorý je vo vlastníctve mesta Stará Turá, zapísaný na Okresnom úrade Nové Mesto nad Váhom, katastrálny odbor, na LV č. 1  v podiele 1/1 v k. ú. Stará Turá.

3. Typ zmluvy:

3.1 Zmluva o nájme pozemku podľa Občianskeho zákonníka.

3.2 Zmluva o nájme pozemku tvorí neoddeliteľnú súčasť týchto podmienok.

Ustanovenia Zmluvy o nájme pozemku, na ktorých  vyhlasovateľ trvá:

a) účel využitia predmetu obchodnej verejnej súťaže - záhrada, sad, rekreačné účely,

b) predpokladaná doba nájmu je 5 rokov.

4. Podmienky účasti v súťaži a súťažné podmienky:

4.1 Obchodná verejná súťaž (ďalej len súťaž) bude prebiehať formou predkladania súťažných návrhov.

4.2 Záujemca o účasť v súťaži podá písomný súťažný návrh, v ktorom uvedie navrhovanú cenu za nájom za m2.

Vzor súťažného návrhu je prílohou týchto podmienok.

4.3 Súťažný návrh sa doručuje v elektronickej podobe alebo v listinnej podobe, pričom o podobe doručenia cenovej ponuky sa rozhoduje záujemca. V  písomnej forme sa návrh doručuje v zalepenej obálke s označením „OVS – Prenájom pozemku parc. č. 16861/1 – Papraď – NEOTVÁRAŤ“ s uvedenou spiatočnou adresou navrhovateľa na obálke poštou na adresu: Mesto Stará Turá, Gen. M. R. Štefánika 375/63, 916 01 Stará Turá, alebo do podateľne mestského úradu v úradných hodinách v termíne od 28. 09. 2026 do 30. 10. 2026 do 12.00 hod.. Pri doručovaní poštou je rozhodujúci dátum poštovej pečiatky.

Podávanie cenovej ponuky zaslanej prostredníctvom úradného portálu verejnej správy Slovensko.sk do elektronickej schránky mesta Stará Turá je potrebné podávať cez všeobecné podanie, do predmetu uviesť „OVS – Prenájom pozemku parc. č. 16861/1 – Papraď – NEOTVÁRAŤ“.
Ponuky vrátane prílohy žiadame doručiť ako samostatný priložený dokument, ktorý je potrebné zaheslovať. Heslo na otvorenie dokumentu s ponukou zašle predkladateľ  ponuky do troch dní po uplynutí termínu na predkladanie ponúk do elektronickej schránky vyhlasovateľa OVS cez všeobecné podanie s identifikáciou predkladateľa ponuky tak, ako je uvedené v podmienkach OVS.

4.4 Návrh musí obsahovať:

a) identifikačné údaje záujemcu (meno, priezvisko, rodné priezvisko, dátum narodenia, rodné číslo a adresu trvalého pobytu u fyzických osôb alebo názov, sídlo, IČO u právnických osôb, telefonický a e-mailový kontakt na záujemcu,

b) súhlas fyzickej osoby so spracovaním osobných údajov na účely zabezpečenia úkonov pri prenájme majetku vo vlastníctve mesta Stará Turá v zmysle zákona č. 18/2018 Z. z. o ochrane osobných údajov a o zmene a doplnení niektorých zákonov,

c) vyhlásenie záujemcu, že mu je dobre známy stav predmetu prevodu a nevyhradzuje si na ňom žiadne úpravy,
d) záväzok záujemcu prenajať si predmet obchodnej verejnej súťaže, tak ako stojí a leží,

e) súhlas záujemcu s podmienkami obchodnej verejnej súťaže.

4.5 Fyzická osoba musí najneskôr v deň podávania návrhu dovŕšiť 18 rokov. 

4.6 Predložený návrh nie je možné po uplynutí lehoty na predkladanie návrhov meniť a dopĺňať, upravovať ho ani ho odvolať.

4.7 Všetky doručené súťažné návrhy budú bezprostredne najneskôr do 10 pracovných dní po uplynutí lehoty na predkladanie návrhov zverejnené na úradnej tabuli a webovom sídle mesta po dobu minimálne 30 dní. Vyhodnotenie predložených ponúk bude uskutočnené bezprostredne po uplynutí minimálnej 30 dňovej lehoty, počas ktorej budú návrhy zverejnené na úradnej tabuli a webovom sídle mesta.

4.8 Vyhodnotenie sa uskutoční dňa 16. 12. 2026 o 15.00 hod. v mozaikovej zasadačke na 1. poschodí Mestského úradu, na ulici Gen. M. R. Štefánika 375/63 v Starej Turej. Na vyhodnotenie ponúkaných návrhov bude menovaná komisia v zmysle §18 bod. 1) Zásad hospodárenia s majetkom mesta Stará Turá.

4.9 Zo súťaže budú vylúčené návrhy:

a) doručené po termíne na predkladanie súťažných návrhov, t. j. po 30. 10. 2026 po 12.00 hod.,

b) v ktorých nebola splnená niektorá z podmienok súťaže,

c) záujemcov, u ktorých vyhlasovateľ zistí, že uviedli nepravdivé údaje v súťažnom návrhu.

4.10 Zákon podmieňuje prenájom nehnuteľnosti schválením výsledku vyhodnotenia obchodnej verejnej súťaže Mestským zastupiteľstvom Stará Turá podľa § 9 ods. 2 písm. c) a s poukazom na § 9a ods. 7 in fine zákona č. 138/1991 Zb. o majetku obcí v platnom znení.

4.11 Úspešnému navrhovateľovi bude v lehote do 5 pracovných dní odo dňa schválenia vyhodnotenia obchodnej verejnej súťaže mestským zastupiteľstvom odoslaný list s oznámením jej výsledku.

4.12 Neúspešnému navrhovateľovi a vylúčenému navrhovateľovi podľa bodu 4.9 podmienok súťaže bude v lehote do 30 dní odo dňa schválenia vyhodnotenia obchodnej verejnej súťaže mestským zastupiteľstvom odoslaný list s oznámením jej výsledku.

4.13 Vyhlasovateľ a úspešný navrhovateľ uzatvoria Zmluvu o nájme pozemku do 7 dní odo dňa schválenia výsledkov obchodnej verejnej súťaže mestským zastupiteľstvom. V prípade, že návrh Zmluvy o nájme pozemku predložený vyhlasovateľom nebude víťazným navrhovateľom podpísaný v lehote 7 dní odo dňa schválenia výsledkov obchodnej verejnej súťaže mestským zastupiteľstvom, platí domnienka, že víťazný navrhovateľ sa vzdal práva na uzatvorenie Zmluvy o nájme pozemku.

4.14 Vyhlasovateľ si vyhradzuje právo predĺžiť lehotu na oznámenie výberu najvhodnejšieho návrhu. V prípade jej predĺženia uverejní túto zmenu na úradnej tabuli mesta a na internetovej stránke mesta.

5. Osobitné ustanovenia:

5.1 Obhliadku nehnuteľností je možné vykonať individuálne kedykoľvek, nakoľko pozemok je voľne dostupný.

5.2 Vyhlasovateľ súťaže si vyhradzuje právo zmeniť podmienky súťaže alebo súťaž kedykoľvek zrušiť (§ 283 a nasl. zákona č. 513/1991 Zb. Obchodného zákonníka), až do okamihu oznámenia vyhodnotenia súťaže vybranému uchádzačovi. O zrušení súťaže budú navrhovatelia, ktorí podali návrhy písomne vyrozumení. Zrušenie súťaže bude uverejnené na úradnej tabuli mesta a webovom sídle mesta.

5.3 Vyhlasovateľ si vyhradzuje právo odmietnuť všetky predložené návrhy (§ 284 ods. 2 nasl. zákona č. 513/1991 Zb. Obchodného zákonníka) a ukončiť súťaž bez výberu súťažného návrhu. Odmietnutie predložených návrhov oznámi vyhlasovateľ navrhovateľom do 15 dní od rozhodnutia o odmietnutí.

5.4 Vyhlasovateľ neuhrádza záujemcom náklady spojené s ich účasťou v tejto súťaži a záujemcovia v plnej miere znášajú všetky náklady s ich účasťou v súťaži.

5.5 Vyhlasovateľ si vyhradzuje právo v prípade zistenia neúplnosti súťažného návrhu z hľadiska vyhlásených požiadaviek vyradiť návrh z obchodnej verejnej súťaže.

5.6 Vyhlasovateľ si vyhradzuje právo v prípade formálnych nedostatkov, ktoré nemenia obsah súťažného návrhu, vyzvať záujemcu na jeho doplnenie.

5.7 Vyhlasovateľ si vyhradzuje právo uzatvoriť Zmluvu o nájme pozemku výlučne s víťazom súťaže. V prípade, že s víťazom súťaže nebude uzatvorená zmluva z dôvodu na strane víťaza súťaže, vyhlasovateľ si vyhradzuje právo uzatvoriť zmluvu so záujemcom, ktorý sa vo vyhodnotení súťaže umiestnil ako ďalší v poradí.

5.8 Vyhlasovateľ nenesie žiadnu zodpovednosť za prípadnú nemožnosť užívať predmet zmluvy v celom rozsahu.

6. Uzávierka na podávanie súťažných návrhov:

6.1 Súťažné návrhy je možné podávať v lehote uvedenej v bode 4.3 na adresu vyhlasovateľa uverejnenú v bode 4.3.

V Starej Turej, dňa 23. 09. 2026








PharmDr. Leopold Barszcz










primátor mesta

Tieto súťažné podmienky boli schválené uznesením Mestského zastupiteľstva Stará Turá č.19 – 35/2026 zo dňa 23. 09. 2026
Prílohy:

1. Snímok z mapy

2. Súťažný návrh – vzor

3. Text Zmluvy o nájme pozemku - vzor

